

**ประกาศมหาวิทยาลัยธรรมศาสตร์**

**เรื่อง หลักเกณฑ์และวิธีการจ้างพนักงานมหาวิทยาลัยชาวต่างประเทศ พ.ศ. ๒๕๖๐**

\_\_\_\_\_\_\_\_\_\_\_\_\_\_\_\_\_\_\_\_\_\_

โดยที่เห็นเป็นการสมควรให้มีหลักเกณฑ์และวิธีการจ้างพนักงานมหาวิทยาลัยชาวต่างประเทศ

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อบังคับมหาวิทยาลัยธรรมศาสตร์ ว่าด้วยการบริหารงานบุคคลของมหาวิทยาลัย พ.ศ. ๒๕๕๙ อธิการบดีโดยความเห็นชอบของคณะกรรมการบริหารบุคคล ในการประชุม ครั้งที่ ๒/๒๕๖๐ เมื่อวันที่ ๙ พฤษภาคม ๒๕๖๐ จึงออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง หลักเกณฑ์และวิธีการจ้างพนักงานมหาวิทยาลัยชาวต่างประเทศ พ.ศ. ๒๕๖๐”

**ข้อ ๒** ประกาศนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในประกาศนี้

“พนักงานมหาวิทยาลัยชาวต่างประเทศ” หมายความว่า พนักงานมหาวิทยาลัยชาวต่างประเทศหรือชาวไทยที่มีสัญชาติอื่นที่มีสัญญาจ้างให้ปฏิบัติงานในมหาวิทยาลัยตามสัญญาจ้าง

**ข้อ ๔** การจ้างพนักงานมหาวิทยาลัยชาวต่างประเทศ ให้จ้างได้ทั้งสายวิชาการและสายสนับสนุนวิชาการ

**ข้อ ๕** พนักงานมหาวิทยาลัยชาวต่างประเทศที่จะได้รับการจ้างต้องมีคุณสมบัติ ดังนี้

(๑) มีคุณสมบัติทั่วไปและไม่มีลักษณะต้องห้าม ตามข้อ ๑๑ แห่งข้อบังคับมหาวิทยาลัยธรรมศาสตร์ ว่าด้วยการบริหารงานบุคคลของมหาวิทยาลัย พ.ศ. ๒๕๕๙ และต้องไม่เป็นผู้ปฏิบัติงานประจำในหน่วยงานอื่น

(๒) มีคุณสมบัติเฉพาะ ดังนี้

**ก. กรณีเป็นพนักงานมหาวิทยาลัยสายวิชาการ**

(๑) สำเร็จการศึกษาระดับปริญญาโทขึ้นไป จากสถาบันการศึกษาในสาขาที่ ก.พ. หรือสำนักงานคณะกรรมการการอุดมศึกษารับรองและตรงตามความต้องการของส่วนงาน

เว้นแต่กรณีที่มีเหตุผลความจำเป็นอาจจ้างผู้สำเร็จการศึกษาระดับปริญญาตรี โดยต้องมีประสบการณ์การสอนและวิจัยในสาขาวิชาตรงตามความต้องการของส่วนงานมาแล้วไม่น้อยกว่า ๕ ปี

(๒) มีคุณสมบัติเฉพาะตามตำแหน่งตามที่กำหนดไว้ในมาตรฐานกำหนดตำแหน่ง

**ข. กรณีเป็นพนักงานมหาวิทยาลัยสายสนับสนุนวิชาการ**

(๑) สำเร็จการศึกษาระดับปริญญาตรีขึ้นไป จากสถาบันการศึกษาในสาขาที่ ก.พ. หรือสำนักงานคณะกรรมการการอุดมศึกษารับรอง

(๒) มีคุณสมบัติเฉพาะตามตำแหน่งตามที่กำหนดไว้ในมาตรฐานกำหนดตำแหน่ง

**ข้อ ๖** ลักษณะงานของพนักงานมหาวิทยาลัยชาวต่างประเทศ ให้เป็นไปตามมาตรฐานกำหนดตำแหน่ง มาตรฐานภาระงานและภาระงานขั้นต่ำตามที่มหาวิทยาลัยกำหนด และงานอื่น ๆ ตามที่ส่วนงานมอบหมายหรือตามข้อตกลงกับส่วนงาน โดยมีภาระงานรวม ๓๕ ชั่วโมง/สัปดาห์

**ข้อ ๗** อัตราค่าจ้างของพนักงานมหาวิทยาลัยชาวต่างประเทศให้เป็นไปตามบัญชีอัตราค่าจ้างพนักงานมหาวิทยาลัย โดยให้เบิกจ่ายจากงบประมาณแผ่นดินหรือเงินรายได้ส่วนงาน

กรณีผู้นั้นมีความรู้ความสามารถและมีประสบการณ์ในการสอน การวิจัย ซึ่งเป็นประโยชน์ทางวิชาการต่อการปฏิบัติหน้าที่ อาจได้รับการพิจารณาให้ได้รับค่าจ้างแรกบรรจุในอัตราที่สูงกว่าที่กำหนดวรรคแรกก็ได้ ทั้งนี้ การพิจารณาให้เป็นไปตามหลักเกณฑ์การจ้างสูงกว่าวุฒิที่กำหนดสำหรับพนักงานมหาวิทยาลัย และหากส่วนงานไม่มีอัตราว่างพนักงานมหาวิทยาลัยมาพอกสมทบการจ้างสูงกว่าวุฒิ อาจใช้เงินรายได้ส่วนงานพอกสมทบก็ได้

**ข้อ ๘** พนักงานมหาวิทยาลัยชาวต่างประเทศ อาจได้รับค่าเช่าที่พักตามที่จ่ายจริงแต่ไม่เกินเดือนละ ๘,๐๐๐ บาท โดยให้เบิกจ่ายจากเงินรายได้ส่วนงาน ทั้งนี้ ให้อยู่ในดุลยพินิจของส่วนงาน โดยต้องได้รับความเห็นชอบจากคณะกรรมการประจำส่วนงาน และต้องคำนึงถึงภาระงบประมาณและศักยภาพทางด้านการเงินของส่วนงานด้วย

**ข้อ ๙** ส่วนงานใดที่มีความจำเป็นต้องมีพนักงานมหาวิทยาลัยชาวต่างประเทศ ให้ดำเนินการดังต่อไปนี้

**ก. สายวิชาการ**

(๑) กรณีบรรจุใหม่

การคัดเลือกเพื่อบรรจุและแต่งตั้งบุคคลเข้าเป็นพนักงานมหาวิทยาลัยชาวต่างประเทศให้ดำเนินการตามประกาศมหาวิทยาลัยธรรมศาสตร์ที่เกี่ยวกับหลักเกณฑ์และแนวทางการพิจารณาคัดเลือกบุคคลเข้าดำรงตำแหน่งอาจารย์ และต้องผ่านการพิจารณาของคณะกรรมการพิจารณากลั่นกรองบุคคลเข้าดำรงตำแหน่งอาจารย์ของมหาวิทยาลัย และผ่านความเห็นชอบของคณะกรรมการบริหารมหาวิทยาลัย

(๒) กรณีบรรจุจากพนักงานมหาวิทยาลัยชั่วคราว สายวิชาการ หรือลูกจ้างชาวต่างประเทศที่จ้างอยู่ในปัจจุบัน

ส่วนงานใดประสงค์จะบรรจุพนักงานมหาวิทยาลัยชั่วคราวชาวต่างประเทศสายวิชาการ หรือลูกจ้างชาวต่างประเทศที่ปฏิบัติงานอยู่แล้วให้เป็นพนักงานมหาวิทยาลัยชาวต่างประเทศสายวิชาการ ในอัตราว่างพนักงานมหาวิทยาลัย ให้ดำเนินการบรรจุได้โดยไม่ต้องผ่านกระบวนการพิจารณาคัดเลือกตามประกาศมหาวิทยาลัยธรรมศาสตร์ที่เกี่ยวกับหลักเกณฑ์และแนวทางการพิจารณาคัดเลือกบุคคลเข้าดำรงตำแหน่งอาจารย์ของมหาวิทยาลัย แต่ทั้งนี้ ต้องผ่านความเห็นชอบจากคณะกรรมการบริหารมหาวิทยาลัย

พนักงานมหาวิทยาลัยชาวต่างประเทศ สายวิชาการ ที่ได้รับการบรรจุจากพนักงานมหาวิทยาลัยชั่วคราว สายวิชาการ ให้ได้รับอัตราค่าจ้างในอัตราค่าจ้างเดิมที่ได้รับอยู่ในขณะนั้น ทั้งนี้ กรณีที่ค่าจ้างที่ได้รับอยู่เดิมสูงกว่าค่าจ้างตามวุฒิ ให้ดำเนินการตามข้อ ๗ วรรคสอง และให้เริ่มนับระยะเวลาการปฏิบัติงานใหม่ตั้งแต่วันที่ได้รับการจ้างเป็นพนักงานมหาวิทยาลัยชาวต่างประเทศ เว้นแต่ เพื่อประโยชน์ในการขอตำแหน่งทางวิชาการให้นับระยะเวลาการปฏิบัติงานต่อเนื่อง

**ก. สายสนับสนุนวิชาการ**

การคัดเลือกเพื่อบรรจุและแต่งตั้งบุคคลเข้าเป็นพนักงานมหาวิทยาลัยชาวต่างประเทศให้ดำเนินการตามประกาศมหาวิทยาลัยธรรมศาสตร์ที่เกี่ยวกับหลักเกณฑ์และแนวทางการพิจารณาคัดเลือก และผ่านความเห็นชอบจากคณะกรรมการบริหารมหาวิทยาลัย

**ข้อ ๑๐** กรณีส่วนงานใดมีเหตุผลความจำเป็นอาจขอยกเว้นหรือผ่อนผันเกี่ยวกับการสรรหาหรือการคัดเลือกตามข้อ ๙ โดยต้องได้รับความเห็นชอบจากคณะกรรมการบริหารมหาวิทยาลัยก่อนดำเนินการสรรหา

**ข้อ ๑๑** ก่อนดำเนินการบรรจุ ส่วนงานจะต้องดำเนินการตรวจสอบคุณสมบัติ ข้อมูลประวัติบุคคล (ประวัติอาชญากรรม) ใบปริญญาบัตรว่าสำเร็จการศึกษาจากสถาบันการศึกษาในสาขาที่ ก.พ. หรือสำนักงานคณะกรรมการการอุดมศึกษารับรองหรือไม่ หนังสือเดินทาง การตรวจสุขภาพ พร้อมจัดส่งหลักฐานให้กองทรัพยากรมนุษย์

**ข้อ ๑๒** ให้ส่วนงานจัดส่งใบอนุญาตการทำงานในประเทศไทย (Work Permit) ให้กองทรัพยากรมนุษย์ภายใน ๑๕ วัน นับจากวันที่รายงานตัวเข้าปฏิบัติงาน

**ข้อ ๑๓** ให้ส่วนงานทำข้อตกลงมอบหมายภาระงานให้กับพนักงานมหาวิทยาลัยชาวต่างประเทศให้ชัดเจนและจัดให้มีการประเมินผลการทดลองการปฏิบัติงาน การประเมินผลการปฏิบัติงานตามประกาศเรื่องหลักเกณฑ์และวิธีการประเมินผลเพื่อพิจารณาเลื่อนค่าข้างและต่อสัญญาจ้างที่ใช้กับพนักงานมหาวิทยาลัย

**ข้อ ๑๔** ให้พนักงานมหาวิทยาลัยชาวต่างประเทศ ได้รับสวัสดิการและสิทธิประโยชน์ตามข้อ ๔๐ แห่งข้อบังคับมหาวิทยาลัยธรรมศาสตร์ ว่าด้วยการบริหารบุคคลพนักงานมหาวิทยาลัย พ.ศ. ๒๕๕๙

**ข้อ ๑๕** การใดที่ไม่ได้กำหนดในประกาศนี้ ให้เป็นไปตามกฎหมาย ข้อบังคับ ระเบียบ ประกาศ หรือคำสั่งอื่นใดที่ใช้กับพนักงานมหาวิทยาลัย

**ข้อ ๑๖** ให้อธิการบดีรักษาการให้เป็นไปตามประกาศนี้

ประกาศ ณ วันที่ ๒ เดือน มิถุนายน พ.ศ. ๒๕๖๐

(ศาสตราจารย์ ดร.สมคิด เลิศไพฑูรย์)

อธิการบดีมหาวิทยาลัยธรรมศาสตร์